Lidt før klokken 21 fik Nordjyllands Politi en anmeldelse om knivstikkeri i Hadsund. En 26-årig mand er blevet stukket med en kniv på arme og i ansigtet. Mandens nabo, en 55-årig mand, er blevet anholdt for knivstikkeriet og sigtet for grov vold. - De to har haft nogle uoverensstemmelser igennem længere tid. Det har medført at den ene er blevet snittet med en kniv, siger vagtchef ved Nordjyllands Politi Mogens Hougesen. Den 26-årige er blevet tilset af ambulancepersonale, og han er ifølge politiet uden for livsfare. Imens er den 55-årige nabo blevet kørt til afhøring hos politiet i Hobro. - Nu skal vi lige have snakket med forurettede og gerningsmanden, og så må vi se, hvad det fører med sig, siger vagtchef Mogens Hougesen. Nabostridighederne fandt sted i et lejlighedskompleks ved Torvet i Hadsund. Den 55-årige mand er ifølge politiet kendt i forvejen for forskellige ting.

Opsummering:
En 26-årig mand blev tirsdag aften stukket flere gange med kniv i ansigtet og på armene. Gerningsmanden, der er hans nabo, er netop blevet anholdt af politiet.